钦定古今图书集成/明伦汇编/官常典/第787卷 > 李渭
## 钦定古今图书集成/明伦汇编/官常典/第787卷 > 李渭

按《宋史》本传，“渭字师望，其先西河人，后家河阳。进士
起家，为临颍县主簿，累官至太常博士。会河决滑州，
天圣初，上《治河十策》。参知政事鲁宗道奉诏行河，奏
渭换北作坊副使，与张君平并为修河都监。未几皆
罢，以渭为郓州兵马都监，徙知宪州，又知凤州兼阶、
成州钤辖。初，属户寇陷阶州沙滩砦，渭至，诘所以然”
者，乃都校赵钊扰之，奏流钊道州，以恩信谕酋帅，复
其砦。迁军器库副使，历知原、环、庆三州。时诏举勇略
任边者，李谘以渭应诏。徙益利路兵马钤辖，领惠州
刺史，迁东八作使，擢西上阁门使，徙鄜延路，再迁四
方馆使。宝元元年，元昊将山遇率其族来归，且言元
昊反状，渭与知州郭劝谋却之。既而元昊果反，又与
劝奏，以为“元昊表至犹称臣，可渐屈以礼。”朝廷初以
渭兼知鄜州，坐是贬为尚食使、知汝州，徙磁州。元昊
犯边，言者益归罪于渭，复降右监门卫将军、白波兵
马都监，卒。